ครม.อนุมัติโยกวงเงินคงเหลือ 262 ล้านบาทจากการดำเนินงานตามมาตรการชิมช้อปใช้ในกระเป๋าที่ 1 ไปใช้ในกระเป๋าที่ 2
ครม.อนุมัติโยกวงเงินคงเหลือ 262 ล้านบาทจากการดำเนินงานตามมาตรการชิมช้อปใช้ในกระเป๋าที่ 1 ไปใช้ในกระเป๋าที่ 2 นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยผลการประชุมคณะรัฐมนตรี หรือ ครม. ว่า ที่ประชุมได้อนุมัติตามที่กระทรวงการคลังเสนอ หลังจากได้รับรายงานผลการดำเนินงานตามมาตรการชิมช้อปใช้ ว่าในกระเป๋าช่องที่ 1 มีการใช้เงินไปแล้วทั้งหมด 11,737.997 ล้านบาท จากวงเงินที่ขออนุมัติจาก ครม.ไป 12,000 ล้านบาท ทำให้กระเป๋าที่ 1 มีเงินคงเหลือ 262 ล้านบาท ซึ่งกระทรวงการคลังจึงเสนอขออนุมัติเพื่อให้ใช้วงเงินส่วนนี้สำหรับเป็นเงินค่าชดเชยสินค้าและบริการในกระเป๋าช่องที่ 2 ของกระเป๋าจีวอลเล็ต เนื่องจากมีผู้ใช้เงินในช่องที่ 2 เพิ่มมากขึ้น โดยตัวเลขล่าสุดวันนี้มีการใช้เกิน 13,000 ล้านบาทไปแล้ว ทั้งนี้ ครม.จึงอนุมัติตามที่มีการเสนอนอกจากนี้ ที่ประชุม ครม.ยังอนุมัติร่างพระราชกฤษฎีกาถอนสภาพการเป็นสาธารณะสมบัติของแผ่นดินที่ใช้เพื่อประโยชน์ของแผ่นดินโดยเฉพาะที่ราชพัสดุ ในท้องที่แขวงท่าแร้ง เขตบางเขน กรุงเทพมหานคร พื้นที่ 2 ไร่ 19 ตารางวา ตามที่กระทรวงการคลังเสนอ เหตุผลเพื่อโอนกรรมสิทธิ์ให้กับการทางพิเศษแห่งประเทศไทย หรือ กทพ. ไปใช้ในการก่อสร้างทางพิเศษสายรามอินทรา วงแหวนรอบนอก กทม.เพื่อให้เกิดการอำนวยความสะดวก ความรวดเร็วแก่การจราจรและการขนส่ง ซึ่งเป็นกิจการสาธารณูปโภค โดยกระทรวงการคลังได้รับเงินทดแทนจาก กทพ. เรียบร้อยแล้ว และอยู่ระหว่างเตรียมเสนอให้สำนักงานกฤษฎีกาตรวจพิจารณาเพื่อดำเนินการต่อไป